གྲྭ་སའི་དགེ་བཤེས་གཟུ་བོར་གནས་པ་དུ་མས་རང་གི་དགེ་ཕྲུག་གམ་འབྲེལ་ཡོད་གསར་བུ་རྣམས་ལ༌། ཁྱོད་ཚོ་ཏྲེ་ཧོར་བློ་བཟང་འཇམ་དབྱངས་སར་དཔེ་འཁྲིད་བཅོར། གྲྭ་སར་བློ་བཟང་འཇམ་དབྱངས་ལས་མཁས་པའི་དགེ་བཤེས་མང་པོ་ཡོད་རྒྱུ་རེད་དེ། བཤེས་གཉེན་བསྟེན་ཚུལ་ཁོང་ནང་བཞིན་ཁག་པོ་ཡིན་པས་བྱིན་རླབས་མི་འདྲ། དཔེ་ཆ་ཤེས་བདེ་བ་ཡོང་གི་རེད་ལ་རྗེས་མར་རང་གི་སེམས་རྒྱུད་དང་བསྟན་འགྲོ་གཉིས་ཀ་ལ་ཕན་པ་ཡོང་གི་རེད་ཅེས་བསླབ་བྱ་གནང་ཚུལ་ཡང་ངག་རྒྱུན་དུ་འདུག འཛིན་གྲྭ་གཅིག་པའི་ཁྲོད་ནས་མཁས་པའི་མཚན་སྙན་ཆེ་ཤོས་ཡིན་མིན་མ་ཤེས་ཀྱང༌། དཔེ་འཁྲིད་གནང་སའི་དགེ་ཕྲུག་མང་ཤོས་ཡིན་འདུག་པས་གོང་གི་ངག་སྒྲོས་དེ་དག་ཅིས་ཀྱང་བདེན་ངེས་སྙམ།